**SPEECH BY KWAZULU-NATAL PREMIER NOMUSA DUBE-NCUBE DURING DISTRICT WORLD AIDS DAY HELD AT JL DUBE STADIUM, IN ETHEKWINI METRO, ON 03 DECEMBER 2022**

Programme Director;

Members of the Executive Council Present;

EThekwini Executive Mayor, Cllr Mxolisi Kaunda;

Members of the KZN AIDS Council;

Traditional Leaders;

Religious Leaders;

Director-General of KwaZulu-Natal, Dr Nonhlanhla Mkhize;

Heads of Departments;

Municipal Managers;

Local Councillors;

Senior Government Officials;

Civil Society Organisations;

Social Partners;

The Community of Inanda and surrounding areas;

Members of the Media;

Distinguished Guests;

Ladies and Gentlemen;

**ISINGENISO**

Siyabonga kasiphezi emphakathini waseNanda namaphethelo oqoke ukuba nathi namuhla ukuzothungela injobo ebandla ngamasu okulwa nokubhebhetheka kwe-HIV ne-AIDS.

Njengoba kuyisonto nje, abaningi bekufanele ngabe basezinkonzweni ukuyodumisa uMdali, kodwa bakhetha ukuba nathi lapha ukuze bazoshumayela kanye nathi ivangeli lokulwa kanye nokuqeda nya ingculazi eNingizimu Afrika ngo-2030.

Kusiqinisa idolo ukuzobambisana nathi ekulweni nale mpi yengculazi ehlasele umhlaba wonke, futhi esihlalise lubhojozi kulesi sifundazwe sethu.

Akubanga yiphutha ukuthi sikhethe ukuzogubha lolu suku kanye nani lapha eNanda, okungenye yezindawo ezinkulu nedumile kakhulu eThekwini.

Siyazigqaja ukuba kule ndawo eyadunyiswa kakhulu nguDokotela John Langalibalele Dube, uMafukuzela, ongumsunguli wesikole esidume umhlaba wonke – Ohlange Institute – esesikhiqize abaholi bezepolitiki abanohlonze, sakhiqiza izifundiswa kanye nosomabhizinisi abahlonishwayo kule lizwe nasemhlabeni wonke jikelele.

Ngaphandle kokuba ngumsunguli woHlange Institute, uMafukuzela wasungula iphephandaba iLanga, ngoba wayephokophele ukuthi umphakathi ahlala eduze kwawo ufunde futhi wazi ukuthi kwenzekani ezweni ohlala kulona.

UMafukuzela wayekhathazekile ngokubona abantu abamnyama begcinezelwe nguhulumeni wobandlululo, owawubaphathisa okwezifiki ezweni abazalelwa kulona.

Yingakho uMafukuzela abamba iqhaza elikhulu ekusungulweni kwe-ANC, wagcina ebe nguMengameli wokuqala walo mbutho owalwela amalungelo abantu ukuze baphume ebugqileni bokucindezelwa.

Namuhla sesibhekene nokugqilazeka okuthanda ukwehluka kunalokho okwakubhekene nezishoshovu zenkululeko ezifana noMafukuzela.

Kulesi sikhathi samanje izwe nesifundazwe sethu kugqilazwe yizifo ezithathelanayo njengeHIV, esofuba nezinye eziqotha umphakathi.

Njengezishoshovu ezalwela inkululeko, nathi kumele senze njengazo – sibumbane ukuze sizinqobe lezi zifo ezisihlaselayo.

**UKUDLANGA KWENGCULAZI ETHEKWINI**

Kuhlala kusiphatha kabi ukuthi iKwaZulu-Natal yiyo ehamba phambili eNingizimu Afrika ngezibalo zabantu abahaqwe yigciwane leNgculazi nesandulela sayo.

Okunye okusidumazayo ngukuthi abantu abaningi KwaZulu-Natal abahaqwe yileli gciwane bahlala kuMasipala weTheku. Izibalo zakamuva ziveza ukuthi u-60% wabantu abahaqwe yiHIV KwaZulu-Natal, uhlala eThekwini.

Lokho kusho ukuthi kumele singuhulumeni kanye noMasipala weTheku sisebenze ngokuzikhandla ukuze silwe nokubhebhetheka kwaleli gciwane kulo masipala wethu.

Uma ubhekene nempi enzima kangaka, kudingeka ukuthi kube khona obambisana nabo ukuze uyinqobe.

Zikhona-ke izinhlaka esisebenzisana nazo ukuze silwe nokubhebhetheka kwaleli gciwane eThekwini, ikakhulukazi kulezo zindawo lapho kuhlala khona abantu abaningi.

INanda ingenye yendawo enabantu abaningi kakhulu lapha eThekwini, lokho okuyenza ukuthi ibe yisizinda sezifo ezithathelanayo eziningi.

Ukwanda kwezifo ezithathelanayo kule ndawo yaseNanda kusivule amehlo singuhulumeni nomasipala, savuka sazithatha ukuze silwe nokuhlasela kwezifo ezibhuqabhuqa abantu.

**UHLELO LOKULWA NENGCULAZI ENANDA**

Njengoba sike sasho ukuthi ubuningi babantu bandisa nezifo ezithathelanayo, kanjalo nalapha eNanda ziningi izifo ezikhona, esidlange kakhulu okuyiyo iHIV.

Ngenhlanhla iMeya yeTheku, uKhansela Mxolisi Kaunda, ingumsinsi wokuzimilela waseNanda. Ngakho-ke iMeya kayisonganga izandla uma ibona abantu bendawo yangakubo bebhuqwabhuqwa yizifo.

Abazi kangcono bathi ukuvikela kungcono kunokwelapha – kuhle amanzi siwavimbe engakangeni endlini.

IHhovisi leMeya yeTheku uKaunda lunohlelo lapha eNanda olubandakanya intsha eqhamuka kule ndawo lokulwa nokudlanga kweHIV nokudanjiswa kwayo.

Lolu hlelo lusebenzisa intsha ngoba kunesisho sesiZulu esithi inkunzi isematholeni – okusho ukuthi kumele intsha kube yiyo ebamba iqhaza ekulweni nezifo ngoba ingabaholi bakusasa.

Lolu hlelo lokulwa nokudlanga kwe-HIV eNanda lwaqalwa ngo-April nyakenye, ngeNyanga yeNkululeko.

Lolu hlelo lugxile kakhulu entsheni eneminyaka eqala ku-10 kuya ku-35, lugqugquzela amalunga omphakathi walapha eNanda ukuthi asebenzise izinhlelo zikahulumeni zokuzihlolela izifo ezithathelana ngokocansi njengayo iHiV.

Kulabo abasuke sebehaqwe yileli gciwane, lolu hlelo lwalapha eNanda luyabagqugquzela ngokubaluleka kokuthatha imishanguzo ethithibalisa leli gciwane ukuze baphile isikhathi eside.

Ngokusebenzisa lolu hlelo umphakathi uyakhunjuzwa ukuthi uma uhaqwe yi-HIV akusho ukuthi usugwetshwe isigwbo sentambo – usuke usangaphila isikhathi eside – inqobo nje uma uqikelela ukuthi uthatha imishanguzo yakho ngaso sonke isikhathi.

Siyazibonga izinhlelo ezifana nalezi ngoba zixwayisa umphakathi ukuthi ungabakhiphi inyumbazana labo abasuke sebehaqwe yileli gciwane ngoba nabo bangabantu abafana nabanye.

Okunye esikujabulelayo ngalolu hlelo ukuthi lugqugquzela abantu besilisa ngokubaluleka kokusoka ukuze kunciphe amathupha okungenwa yizifo ezithathelana ngokocansi.

Siyawunxusa umphakathi waseNanda ukuthi uqhubeke nokusebenzisana nokubambisana nentsha ekulolu hlelo ukuze silwe nokusabalala kwesandulela ngculazi emphakathini wethu.

Okujabulisa kakhulu ngalolu hlelo ukuthi luthela izithelo ezibonakalayo futhi lwenza umehluko emphakathini

NgoSeptember nyakenye lolu hlelo lwabe selusize intsha engu-2 900 eneminyaka ephakathi kuka-10 no-35 ukuthi ikwazi ukuhlolelwa igciwane, ithole ukwalulekwa futhi ithole nemishanguzo yokuthithibalisa iHIV.

Siyajabula kakhulu uma izinhlelo ezifana nalezi zithela izithelo ngoba lokho kuchaza ukuthi imali esetshenziswa kuzona isuke ingamoshiwe kumbe ilahliwe.

Ngenxa yalolu hlelo lokulwa nokubhebhetheka kweHIV eNanda, kunamalunga omphakathi angu-100 aqeqeshwa ukuze akhulume nabantu ngokubaluleka kokuhlolelwa isifo sofuba, iCovid-19 kanye neHIV. Njengoba sike sasho ekuqaleni, konke kwenzelwa ukunqanda amanzi engakangeni endlini.

Mphakathi waseNanda kanye nezihambeli zethu, siyabonga ukuthi ngenxa yalolu hlelo, intsha engaphezulu kuka-80 yakwazi ukugqugquzela ontanga yabo ukuthi bathathe imishanguzo, ngisho nalabo abase beyekile ukuyithatha.

Ngaleyo ndlela abantu abasha abangu-180 abase beyekile ukuthatha imishanguzo babuyela emitholampilo bayoyithatha – bathola nokunakekelwa okubafanele.

Niyakubona-ke ukubaluleka kokusebenzisa intsha ukuthi kuthela izithelo ezinhle kanjani emubhidlangweni wethu wokulwa nokubhebhetheka kweHIV?

Ezinye izithelo zalolu hlelo lokulwa nokubhebhetheka kwezifo ezithathelanayo eNanda wukuthi ziningi izinhlangano okubanjisenwe nazo, ezilekelelayo ukuthi umkhankaso wokuqeda nya iHIV neNgculazi ngo-2030 kuhambe kahle.

Ezinye izinhlangano ezisebenzisana nalo mkhankaso wokulwa nokubhebhetheka kwezifo ezithathelanayo eNanda yi-Human Rights Commission nenhlangano yalabo abathandana nobulili obufana nobabo, iDurban Lesbian and Gay Community and Health Centre.

Kuzoqapheleka ukuthi ukubambisana nalezi zinhlangano kuyasiza ngoba kuhlalwa phansi kucobelelwane ngamalungelo kanye nokwazi kabanzi ngabanye abantu abaphila impilo ehlukile kuneyakho ukuze ungabacwasi.

Basuke beqinisile abathi injobo ithungelwa ebandla.

**IQHAZA LIKAMASIPALA EKULWENI NE-HIV**

Siyabonga kakhulu ukuthi iHhovisi leMeya uKaunda liyaqhubeka nokusebenzisana nalo mkhankaso waseNanda wokulwa nezifo ukuze libhekelele ukuthi konke kumi ngomumo futhi kuhamba kahle

Ngo-October ngonyaka odlule iMeya uKaunda yathula umkhankaso wokunciphisa izinga lokutheleleka ngeHIV, isifo sofuba kanye nezinye izifo zocansi ezithathelanayo.

UMasipala weTheku waba ngowokuqala kulesi sifundazwe ukwamukela futhi wethule lolu hlelo, oluholwa nguNdunankulu wesifundazwe.

Lolu hlelo lungumzamo kaHulumeni wesiFundazwe kanye noMasipala weTheku ukulwa nokudlanga kokutheleleka ngeHIV, okubhoke kakhulu emantombazaneni asanda kuthomba nabesifazane abaneminyaka ephakathi kuka-13 no-19, abahlala eMkhumbane (Cato Manor)

Lo mkhankaso wokunciphisa ukwanda kwezifo ezithathelanayo uhlose ukuthi baphinde bathole imishanguzo labo abasuke sebeyekile ukuyithatha – baphinde bathole nokwelulekwa ngokomqondo nangokomoya.

Ucwaningo luveza ukuthi abantu abaningi bayeka ukuyolanda imishanguzo yabo emitholampilo ngemuva kokubheduka kweCovid-19.

Silapha namuhla ukuzogcizelela ukuthi abantu abaqhubeke nokulanda imishanguzo emitholampilo kahulumeni nekamasipala ngoba itholakala mahhala.

Ukuthatha imishanguzo ngendlela efanele kuzosiza ukuthi abantu baphile impile enhle nempilo ende.

Ukubheduka kweCOVID-19 kwenza kwaba nzima ukubhekana nempi yokulwa neHIV. Yingakho uHulumeni wesiFundazwe kanye noMasipala weTheku banezinhlelo zokusabalalisa izisebenzi zezempilo ezihambela abantu emakhaya ukuze zibahlola bese bethola usizo lwezempilo ngokushesha.

Uhlelo olubizwa nge-Fast-Track Cities nezinye iMeya ebamba iqhaza kuzona, lungahamba ibanga elide ukulwa nokubhebhetheka kwe-HIV eThekwini, ikakhulukazi lapha eNanda.

Lolu hlelo lungaba neqhaza elikhulu emgomweni iNingizimu Afrika ezibekele wona woqede nya iNgculazi ngo-2030 eNingizimu Afrika.

Ngokubambisana nangokuhloniphana singakwazi ukufeza lo mgomo esizibekele wona.

**INHLOSO YOKUGUBHA LOLU SUKU ENANDA**

Inhloso enkulu ngeyokuthi sicobelelane ngolwazi, sikhuthazane ukubhekana nale nselelo ngoba akukho okuwumnikelo owenziwayo noma owahlobo luni esiwuthatha kancane.

Kuzokhumbuleka ukuthi indawo yaseNanda ingenye yamalokishi amakhulukazi eThekwini futhi inabantu abaningi bahlala khona, okwenza ukuthi zande izifo ezithathelanayo.

Namuhla silapha ukuzokhwezela ivangeli lokulwa nokuqeda nya iNgculazi ngonyaka u-2030. Lokho kuyokwenzeka uma sisebenza ngokubambisana nangokulingana kanye nokuhloniphana.

**UDUMO LWENANDA**

INanda idume kakhulu. UMengameli wokuqala weNingizimu Afrika ekhululekile, uNelson Mandela, wavotela kule ndawo, esikoleni sodumo Ohlange.

Ngaphambi kokuthi avote, wanikela ethuneni likaMafukuzela, wayombikela ukuthi ekugcineni iNingizimu Afrika isikhululiwe emakatangeni obandlululo.

Muva nje uNdunankulu waseBarbados, uMia Mottley, naye uvakashele ithuna likaMafukuzela ngesikhathi kade elapha eThekwini ezokwethula Isifundo sikaMandela sika-20, obekungokokuqala ukuthi sibe lapha KwaZulu-Natal.

UNdunankulu uMottley wathi kungaba yiphutha elikhulu ukuthi angabuyela eBarbados engezanga eNanda, ethuneni likaMafukuzela azomhlonipha ngeqhaza alibamba ekukhululeni iNingizimu Afrika ebugqileni bobandlululo.

Ngiyathemba siyabona ukuthi idume kangakanani indawo yaseNanda.

**UBUGEBENGU BUDICILELA PHANSI IGAMA ELIHLE LASENANDA**

Sike sasho phambilini ukuthi iNanda yabekwa ebalazweni lomhlaba nguMafukuzela nezinye izingqalabutho.

Muva nje le ndawo seyidume ngobubi obenzeka kuyona. Izibalo zakamuva zobugebengu ziveza ukuthi iNanda ihamba phambili ngokubulawa kwabantu, ukuhlukunyezwa nokudlwengulwa kwabantu besifazane nabantwana.

Kuyasidumaza ukuthi lezi zehlakalo zingcolisa igama ebelilihle kakhulu lale ndawo.

Zehlisa isithunzi sendawo kanye negama elihle likaMafukuzela.

Kungabe yiyona ndlela le esifisa ukuthi iNanda ikhunjulwe ngayo manje emhlabeni jikelele?

Kungabe yiyona ndlela le esingcolisa ngayo igama likaMafukuzela, owasebenza ngokuzikhandla ukwenza le ndawo ukuthi idume futhi ihlonishwe emhlabeni jikelele?

Sicela sishintshe ukwenza ukuze sigeze igama leNanda, eselingcoliswe kakhulu kungukudlanga kobugebengu, ukubulalana nezinga eliphezulu leNgculazi nesandulela sayo.

Ngokubambisana singaligeza igama laseNanda, iphinde idume ngezinto ezinhle, hhayi ngezigameko ezihlasimulisa umzimba.

**ISIQUBULO SOSUKU LWENGCULAZI EMHLABENI**

Isiqubulo soSuku lweNgculazi eMhlabeni sango-2022 esiqanjwe yi-South African National Aids Council (SANAC) sithi **Masisebenze Ngokulinganayo Nangokubambisana Ukuze Siqede Isifo Sengculazi Uqobo.**

Lesi siqubulo sisuselwa emqulwini obizwa nge-Global Aids Strategy ka-2021 kuya ku-2026 ohlaba ikhwela *“lokuQeda Ukangalingani ukuze kuNqotshwe iNgculazi”.*

**IZIKHUNGO ZEZEMPILO EZITHOLAKALA KUMASIPALA WETHEKU**

Ukuze umphakathi waseThekwini ukwazi ukuthola usizo lwezempilo ngokushesha, eThekwini sinemitholampilo engu-31 clinics; izibhedlela zesifunda ezintathu (Osindisweni, St Mary's nase-Wentworth); zinhlanu izibhedlela ezinkulu esifundazweni (Addington, King Dinuzulu, Mahatma Gandhi, Prince Mshiyeni Memorial nase-RK Khan), bese siba sinye isibhedlela sesifundazwe esiqeqesha abezempilo ezingeni eliphakeme (King Edward VIII) kanti sisodwa isibhedlela esibhekelela labo abadinga ukwelapha okukhethekile. Leso sibhedlela yiNkosi Albert Luthuli Central Hospital.

**ISIPHETHO**

Sike sasho ekuqaleni ukuthi ngokubambisana singayinqoba iNgculazi, siqede nokukhishwa inyumbazana kwalabo abahaqwe yigciwane.

Siyaphinda siyasho ukuthi ukuhaqwa yiHIV akusho ukuthi usuthole isigwebo sentambo.

Ungaphila impilo enhle nende uma uthatha imishanguzo yokuthithibalisa iHIV.

Uma usemncane, kubalulekile ukuthi uzithibe ngokuya ocansini.

Kuningi ongakuhlomula ngokuzithiba ocansini.

Uma uhluleka wukuzithiba, sebenzisa ijazi lomkhwenyana ukuze uvikeleke ezifweni zocansi ezithathelanayo kanye nasekukhulelweni kumbe ekukhuleliseni obekungahlelelwe.

Siyaphinda siyasho ukuthi kubalulekile ukuvula ingqondo sivale amathanga.

Nabafana siyabanxusa ukuthi nabo bavule ingqondo bavale oziphu.

Lokho kuyosisiza ukuthi sinqobe ingculazi siqede nokungalingani emphakathini esihlala kuyona.

Siyabonga.